Diari Oficial de la Generalitat Valenciana


Sumari del DOGV 4239, del 30-04-2002 (2002/4277)

ORDE de 4 d'abril de 2002, de la Conselleria de Sanitat, per la qual convoca un procés extraordinari de consolidació d'ocupació per a la selecció i provisió de places de metges d'unitats de curta estada d'institucions sanitàries dependents de la Conselleria de Sanitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4239

Data del DOGV
:   30-04-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/4277


Data del document
:   04-04-2002

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * concurs administratiu
    * administració regional
    * metge

ORDE de 4 d'abril de 2002, de la Conselleria de Sanitat, per la qual convoca un procés extraordinari de consolidació d'ocupació per a la selecció i provisió de places de metges d'unitats de curta estada d'institucions sanitàries dependents de la Conselleria de Sanitat. [2002/4277]
  
Com que hi ha places vacants de la categoria de metges d'unitats de curta estada d'institucions sanitàries dependents de la Conselleria de Sanitat i en compliment del que disposa la Llei 16/2001, de 21 de novembre (Boletín Oficial del Estado del 22), per la qual s'estableix un procés extraordinari de consolidació i provisió de places de personal estatutari de les institucions sanitàries de la Seguretat Social dels serveis de salut del Sistema Nacional de Salut.
  
Fent ús de les funcions atribuïdes pel Decret 87/1999, de 30 de juliol, pel qual es va aprovar el Reglament Orgànic i Funcional de la Conselleria de Sanitat, i els decrets 198/1999, de 19 d'octubre, i 46/2001, de 27 de febrer, que el modificaven, en compliment del mandat legislatiu contingut en l'article 11 de la llei esmentada, i d'acord amb el Decret 27/2002, de 26 de febrer, del Govern Valencià, pel qual aprova l'aplicació i el desplegament en l'àmbit de la Comunitat Valenciana de la Llei 16/2001, de 21 de novembre, aquesta conselleria disposa convocar un procés extraordinari de consolidació d'ocupació per a la selecció i provisió de places de la categoria de metges d'unitats de curta estada d'institucions sanitàries dependents de la Conselleria de Sanitat.
  
En aquesta convocatòria es preveu la valoració del coneixement de valencià, segons que estableix l'article 2.f) de la Llei 16/2001, de 21 de novembre, que estableix com a principi general la inclusió de la valoració del coneixement de la llengua oficial distinta del castellà en les comunitats autònomes respectives.
  
Bases de la convocatòria
  
Primera. Normes generals
  
Per a aquest procés de consolidació d'ocupació es convoquen 30 places de la categoria de metges d'unitats de curta estada d'institucions sanitàries dependents de la Conselleria de Sanitat.
  
Aquest procés es divideix en dues fases: selecció i provisió.
  
Fase de selecció
  
Segona. Selecció
  
Es durà a terme a través del sistema de concurs oposició i, per tant, aquesta fase consta de dues parts: 1a part, oposició, i 2a part, concurs.
  
L'exercici de la part d'oposició es farà a València.
  
Les proves selectives es regiran per la llei 16/2001, de 21 de novembre; per la Llei 30/1999, de 5 d'octubre, de Selecció i Provisió de Places de Personal Estatutari dels Serveis de Salut, amb les excepcions següents: articles 5, llevat de l'apartat 8, que continuarà vigent, 6, 8, 10 i 11; i pel Reial Decret 1/1999, de 8 de gener, amb rang reglamentari, amb excepció dels articles 12, 13, 14, 15, 16, 17, 29, 30, 31, 32, 33 i 34. Així mateix, per les presents bases de la convocatòria i per les altres disposicions aplicables.
  
Del total de places oferides en aquesta fase de selecció, se'n reserva un 3 per 100 per a ser cobertes per persones amb minusvalidesa amb grau de discapacitat igual o superior al 33 per 100, d'acord amb el que preveuen l'article 3.2 de la Llei 16/2001, de 21 de novembre, i l'article 4.5 de la Llei 30/1999, de 5 d'octubre.
  
Els aspirants que superen la fase de selecció accediran a la situació de personal estatutari en expectativa de destinació, en la qual romandran fins que obtinguen, si és el cas, una destinació definitiva com a conseqüència de la seua participació en la fase posterior de provisió prevista en aquesta ordre.
  
Tercera. Requisits dels aspirants
  
Els aspirants que vulguen participar en aquest procés extraordinari de consolidació d'ocupació hauran de tenir, en la data d'acabament del termini de presentació de sol·licituds, els requisits que s'indiquen a continuació, i mantenir-los fins al moment de la presa de possessió.
  
1. Requisits generals:
  
a) Posseir la nacionalitat espanyola o la d'algun estat membre de la Unió Europea o de l'Espai Econòmic Europeu o tenir el dret a la lliure circulació de treballadors d'acord amb el Tractat de la Comunitat Europea.
  
b) Tenir el títol de llicenciat en Medicina i Cirurgia.
  
c) Haver fet els díhuit anys i no excedir l'edat de jubilació forçosa.
  
d) No haver sigut separat mitjançant un expedient disciplinari del servei de qualsevol servei de salut o administració pública en els sis anys anteriors a la convocatòria, ni trobar-se inhabilitat amb caràcter ferm per a l'exercici de funcions públiques ni, si és el cas, per a la professió corresponent.
  
e) En el cas dels nacionals dels altres estats mencionats en el paràgraf a), no trobar-se inhabilitat, per sanció o pena, per a l'exercici professional o per a l'accés a funcions o serveis públics en un estat membre, ni haver sigut separat per sanció disciplinària de cap de les seues administracions o serveis públics en els sis anys anteriors a la convocatòria.
  
f) Haver pagat els drets d'examen.
  
g) Posseir la capacitat funcional necessària per a dur a terme les tasques que es deriven del nomenament corresponent.
  
2. Acreditació dels requisits:
  
Els requisits a què es refereix l'apartat 1 d'aquesta base, excepte el d'haver pagat les taxes per drets d'examen, els acreditarà fefaentment el concursant de la manera prevista en la base deu, relativa a la presentació de documents. El pagament dels drets d'examen, que serà previ a la presentació de la sol·licitud, s'efectuarà com s'indica en la base quarta, relativa a la sol·licitud i als drets d'examen.
  
Les persones que tinguen la condició de minusvàlides han d'acreditar el grau de discapacitat mitjançant una fotocòpia compulsada de la resolució administrativa per la qual es reconeix aquesta condició, que adjuntaran a la sol·licitud de participació en les proves.
  
Quarta. Sol·licitud i drets d'examen
  
Les persones interessades a participar en el concurs oposició hauran d'omplir una sol·licitud i un imprés de pagament de drets d'examen, que s'ajustaran necessàriament als models que els seran proporcionats en les direccions territorials de la Conselleria de Sanitat i la Gerència d'Àrea d'Alcoi, així com en les delegacions del Govern. En ambdós impresos els aspirants hauran de consignar el codi núm. 0586 de la categoria. Els sol·licitants hauran de llegir les instruccions que figuren en els impresos.
  
Una vegada omplits els dos impresos, cal ingressar la quantitat de 22,01 euros, en concepte de drets d'examen, mitjançant l'imprés de pagament corresponent, en qualsevol de les entitats financeres col·laboradores que indica l'imprés.
  
En pagar els drets d'examen, l'oficina de l'entitat financera col·laboradora on es faça l'ingrés segellarà i datarà tots els exemplars de què consta l'imprés de pagament, en conservarà el corresponent a l'entitat financera col·laboradora i en tornarà la resta a la persona interessada.
  
Les sol·licituds d'admissió a les proves i la resta d'exemplars de l'imprés de pagament, segellats per l'entitat financera col·laboradora, es podran presentar en les unitats de registre de les dependències administratives següents:
  
- 03053 Alacant: carrer de Girona, núm. 26.
  
- 03627 Alcoi: avinguda del País Valencià, núm. 33.
  
- 12613 Castelló de la Plana: carrer de l'Hort dels Corders, núm. 12.
  
- 46493 València: avinguda de Ferran el Catòlic, núm. 74.
  
O bé mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999.
  
Un dels exemplars de la sol·licitud i un altre de l'imprés de pagament quedaran en poder de la persona interessada i li serviran de justificant. En tots els exemplars de l'imprés de pagament ha de figurar el segell de l'entitat financera col·laboradora (acreditatiu d'haver pagat els drets d'examen), i en tots els exemplars de la sol·licitud d'admissió a les proves ha de constar el segell de registre de l'organisme on es deposite, acreditatiu d'haver presentat la instància dins del termini establit.
  
El termini de presentació de sol·licituds serà d'un mes, comptador des de l'endemà de la publicació d'aquesta convocatòria en el Diari Oficial de la Generalitat Valenciana (DOGV).
  
En el cas que la instància es presentara en les oficines de correus, ha d'oferir-se obligatòriament en un sobre obert, perquè el funcionari estampe el segell de dates en el lloc destinat per a això en l'original i en les còpies.
  
La falta de qualsevol dels requisits anteriors determinarà l'exclusió de l'aspirant. En cap cas el pagament dels drets d'examen comportarà la substitució del tràmit de presentació administrativa, en temps i forma, de la instància segons el que s'ha previst anteriorment.
  
Correspondrà la devolució de les taxes per drets d'examen únicament en els supòsits i procediments previstos en l'article 9.4 de la Llei 12/1997, de Taxes de la Generalitat Valenciana.
  
L'adreça que figure en les instàncies es considerarà l'única vàlida per a notificacions, i són responsabilitat exclusiva del concursant tant els errors en consignar-la, com la comunicació a l'òrgan convocant de qualsevol canvi de l'adreça. La citada comunicació podrà efectuar-se en qualsevol dels llocs habilitats per a la presentació de la sol·licitud, sense que en cap cas el canvi de l'adreça puga afectar el tràmit administratiu ja efectuat.
  
El tribunal establirà, per a les persones amb minusvalideses que així ho sol·liciten, les adaptacions possibles de temps i mitjans per a la realització de les proves. Amb aquesta finalitat, les persones interessades hauran de formular la petició corresponent en la sol·licitud. Aquestes adaptacions no podran desvirtuar el caràcter de les proves selectives.
  
Cinquena. Admissió d'aspirants
  
Acabat el termini de presentació de sol·licituds, l'òrgan convocador aprovarà la relació provisional d'aspirants admesos i exclosos a la realització de les proves. En el Diari Oficial de la Generalitat Valenciana es publicarà el text de la resolució i la relació d'aspirants admesos i exclosos, amb l'expressió de les causes d'exclusió. La relació provisional serà publicada en els taulers d'anuncis dels serveis centrals de la Conselleria de Sanitat i en les seues direccions territorials.
  
Els aspirants exclosos disposaran d'un termini de deu dies hàbils, comptadors des de l'endemà de la publicació de la resolució en el DOGV, per a esmenar els defectes observats.
  
Una vegada finalitzat el termini d'esmena de defectes, es publicarà en el DOGV la resolució definitiva d'aspirants admesos i exclosos. Aquesta publicació servirà de notificació a les persones interessades. Aquesta relació definitiva serà publicada en els taulers d'anuncis dels serveis centrals de la Conselleria de Sanitat i en les seues direccions territorials.
  
El lloc, la data i l'hora de començament de l'exercici de l'oposició es publicarà en el DOGV amb un mínim de quinze dies hàbils d'antelació a la realització de l'examen.
  
Sisena. Tribunals
  
L'òrgan competent, mitjançant una resolució que es publicarà en el DOGV, constituirà un tribunal per a la fase de selecció i en designarà els membres, amb una antelació mínima d'un mes a l'inici de les proves. Aquest tribunal serà l'encarregat de vetlar pel funcionament adequat de tot el procés, el qual impulsarà tant en la fase de selecció com en la posterior de provisió.
  
El tribunal estarà compost per cinc membres, i se n'haurà de designar el mateix nombre de suplents. Tots ells, tant titulars com suplents, hauran de tenir titulació d'igual o superior nivell acadèmic que l'exigida per a l'ingrés i tindre la condició de personal fix de les administracions públiques o dels serveis de Salut.
  
Tres vocals, tant titulars com suplents, hauran de posseir la titulació requerida en aquesta convocatòria.
  
Un vocal serà proposat per les organitzacions sindicals, en els termes en què s'acorde en els pactes a què es refereix la Llei 9/1987, de 12 de juny, d'òrgans de representació, determinació de les condicions de treball i participació del personal al servei de les administracions públiques.
  
El tribunal podrà disposar la incorporació als seus treballs de tots els assessors que estime convenient. Els assessors hauran de posseir una titulació acadèmica de nivell igual o superior a l'exigida per a l'ingrés i es limitaran a l'exercici de les seues especialitats tècniques, per mitjà de les quals col·laboraran amb l'òrgan de selecció.
  
Corresponen al tribunal les funcions relatives a la determinació concreta del contingut de les proves i a la qualificació dels aspirants, tant en la part d'oposició com en la de concurs, així com, en general, l'adopció de totes les mesures que calguen per a la correcta evolució de les proves selectives.
  
Els membres del tribunal hauran d'abstenir-se d'intervenir, la qual cosa notificaran a l'òrgan convocador, quan concórrega en ells alguna de les circumstàncies previstes en l'article 28 de la Llei 30/1992, de 26 de novembre, o si han realitzat tasques de preparació d'aspirants a proves selectives de la mateixa categoria en els cinc anys anteriors a la publicació d'aquesta convocatòria.
  
Així mateix, els aspirants podran recusar els membres del tribunal quan concórreguen les circumstàncies previstes en el paràgraf anterior.
  
Setena. Evolució de les proves selectives
  
Les proves selectives constaran de dues parts: oposició i concurs. Els aspirants seran convocats per a la realització de l'exercici d'oposició en crida única, i perdran els seus drets els que no hi compareguen.
  
En qualsevol moment, el tribunal podrà demanar als aspirants que acrediten la seua identitat. Els aspirants hauran de concórrer a la celebració de l'exercici amb l'original del document nacional d'identitat, passaport, permís de conduir o justificant original de la denúncia davant de la Direcció de Policia, en cas de robatori o pèrdua, acompanyat de qualsevol altre document oficial amb foto.
  
a) Primera part: oposició
  
L'oposició consistirà en la realització d'un exercici durant un període màxim de dues hores, que consistirà en la redacció d'una memòria, amb l'estructura i desplegament que serà proposat pel tribunal en el moment de redactar-lo. En aquest exercici es valoraran els coneixements, la claredat i ordre d'idees, així com la qualitat d'expressió escrita.
  
Els continguts bàsics de la memòria seran els següents: anàlisi detallada de les funcions que han de dur a terme en l'especialitat a què opten, determinació dels coneixements i mitjans necessaris per al seu acompliment, nivell de responsabilitat, així com la importància que tinguen en l'organització les funcions que hagen d'exercir-se.
  
La puntuació màxima possible serà de 100 punts.
  
Per a superar l'exercici serà necessari obtenir la puntuació mínima de 50 punts.
  
Podran superar l'oposició un nombre d'aspirants superior al de places convocades.
  
El tribunal publicarà les qualificacions dels aspirants que hagen superat l'exercici mitjançant una resolució que es publicarà en els taulers d'anuncis dels serveis centrals de la Conselleria de Sanitat i les seues direccions territorials.
  
B) Segona part: concurs
  
El concurs consistirà en la valoració per part del tribunal, d'acord amb el barem que es publica com a annex I, dels mèrits que acrediten els aspirants, referits a l'últim dia del termini de presentació de sol·licituds de participació en la convocatòria. En aquest barem es valorarà l'experiència professional i la formació. L'experiència professional tindrà una puntuació màxima de 45 punts.
  
En cap cas la puntuació obtinguda en el concurs podrà aplicar-se per a aconseguir la puntuació mínima de l'oposició.
  
Els aspirants que hagueren superat l'oposició disposaran d'un termini de quinze dies naturals, comptadors des de l'endemà de la data de publicació en els taulers d'anuncis de les qualificacions obtingudes en l'oposició, per a presentar davant del tribunal els documents següents:
  
1. Autovaloració dels mèrits que l'aspirant considera valorables d'acord amb el barem de mèrits. En cap cas aquesta autoavaluació vincularà el tribunal, i tindrà un caràcter merament orientatiu.
  
2. Documentació original o fotocòpies compulsades acreditatives dels mèrits al·legats.
  
El tribunal podrà demanar a les persones interessades qualsevol tipus d'aclariment sobre la documentació presentada. Si el requeriment no és atés, no es valoraria el mèrit corresponent.
  
El tribunal només podrà valorar o sol·licitar aclariments sobre els mèrits al·legats en temps i forma pels concursants, i també podrà sol·licitar una còpia traduïda per un traductor jurat respecte dels mèrits acreditats mitjançant documents redactats en un idioma distint dels oficials a la Comunitat Valenciana.
  
Si arribara a coneixement del tribunal que algun dels aspirants no posseeix la totalitat dels requisits exigits per a la present convocatòria, després de l'audiència a la persona interessada, en proposarà l'exclusió a l'òrgan convocador, amb indicació de les inexactituds o falsedats formulades per l'aspirant en la sol·licitud d'admissió a aquestes proves selectives, als efectes procedents.
  
En aplicació del Reial Decret 895/1995, de 19 de maig, i el Reial Decret 543/2001, de 18 de maig, que desplega la Llei 17/1993, de 23 de desembre, sobre l'accés a determinats sectors de la Funció Pública dels nacionals dels estats membres de la Unió Europea, el tribunal equipararà els mèrits valorables que acrediten els aspirants comunitaris a les puntuacions del barem de mèrits, amb subjecció als principis constitucionals d'igualtat d'accés a la funció pública i no discriminació per raó de la nacionalitat.
  
Huitena. Resolució del concurs oposició
  
El tribunal, una vegada valorats els mèrits dels aspirants, publicarà en els taulers d'anuncis dels serveis centrals de la Conselleria de Sanitat i les seues direccions territorials les qualificacions provisionals obtingudes en el concurs. Les persones interessades disposaran d'un termini de deu dies naturals per a interposar-hi reclamacions.
  
Una vegada resoltes les reclamacions pel tribunal, aquest elevarà a l'òrgan convocador les qualificacions definitives obtingudes en el concurs.
  
Mitjançant una resolució de l'òrgan convocador que es publicarà en els taulers d'anuncis dels serveis centrals de la Conselleria de Sanitat i les seues direccions territorials, es faran públiques les qualificacions finals atorgades als concursants.
  
La qualificació final s'obtindrà sumant la puntuació obtinguda en la part d'oposició i l'obtinguda en la part de concurs.
  
En cas d'empat en la puntuació total obtinguda en la fase de selecció (concurs oposició), es resoldrà a favor del concursant que acredite el major temps total de serveis prestats en les institucions sanitàries de la Seguretat Social dels serveis de salut. Si perdura l'empat, es resoldrà a favor de la millor puntuació en els apartats 1.1 i 1.2 del barem que figura com annex I i segons el seu ordre.
  
Novena. Increment de places oferides a selecció
  
Una vegada resolt el concurs oposició, entre els que l'hagueren superat podrà donar-se el cas d'aquell personal estatutari fix que, en aqueix moment, es trobe en actiu o tinga reservada plaça en les institucions sanitàries de la Conselleria de Sanitat, en la mateixa categoria i especialitat que l'obtinguda mitjançant la seua participació en la present convocatòria. En aquest supòsit, el nombre de places oferides en la fase de selecció per al seu accés a la situació d'expectativa de destinació serà l'establit en la base primera de la present convocatòria, que s'incrementaran en tantes més com aspirants es trobaren en aquesta última situació.
  
Deu. Presentació de documents
  
Els aspirants que hagueren superat la fase de selecció disposaran de vint dies naturals comptadors des de l'endemà de la publicació de la llista definitiva de les qualificacions finals a què es refereix la base huitena per a presentar davant de la Direcció General per als Recursos Humans la documentació següent:
  
a) Fotocòpia compulsada del document nacional d'identitat o passaport.
  
b) Original o fotocòpia compulsada dels títols acadèmics i certificats exigits per a participar en aquestes proves selectives.
  
c) Declaració de no estar inhabilitat per a l'exercici professional o l'exercici de funcions públiques ni d'haver sigut separat, mitjançant expedient disciplinari, del servei de qualssevol de les administracions públiques.
  
d) Certificat expedit pels serveis mèdics dels serveis de salut, acreditatiu de la capacitat funcional per a l'exercici del lloc de treball. La presa de possessió quedarà supeditada a la superació d'aquest requisit.
  
Els aspirants que tingueren la condició de personal fix de les administracions públiques o dels serveis de Salut estaran exempts de justificar les condicions i requisits ja acreditats per a obtenir el seu anterior nomenament, i hauran de presentar un certificat de l'organisme de què depenguen, que acredite la seua condició i la resta de circumstàncies que consten en el seu expedient personal.
  
Si a la vista de la documentació presentada s'apreciara que un aspirant seleccionat no té algun dels requisits exigits en la convocatòria, l'autoritat convocant dictarà una resolució motivada en la qual es declararà la pèrdua dels drets que pogueren derivar-se de la seua participació en el procés selectiu. Aquesta resolució podrà ser impugnada en la forma establida en la base vint-i-una d'aquesta convocatòria.
  
Onze. Declaració de la situació d'expectativa de destinació
  
Una vegada comprovat el compliment dels requisits dels aspirants que hagueren superat la fase de selecció, l'òrgan convocant, mitjançant una resolució que es publicarà en el DOGV, els declararà en situació d'expectativa de destinació.
  
No podrà superar la fase de selecció i, per tant, accedir a la situació de personal estatutari en expectativa de destinació, un nombre major d'aspirants que el de places convocades, sense perjuí del que estableix la base novena.
  
S'entén per expectativa de destinació la situació en què es troben els aspirants que han superat el concurs oposició, fins que obtinguen, si és el cas, una destinació definitiva com a conseqüència de la seua participació en la posterior fase de provisió.
  
La situació de personal estatutari en expectativa de destinació no atorga drets econòmics ni drets per a l'exercici d'una plaça com a personal estatutari en les institucions sanitàries dels serveis de salut del Sistema Nacional de Salut, fins que no s'haguera obtingut una plaça definitiva com a estatutari fix mitjançant la participació i obtenció d'aquesta en la fase de provisió.
  
El personal amb nomenament estatutari fix en les institucions sanitàries de la Seguretat Social dels serveis de salut del Sistema Nacional de Salut que haja obtingut la situació d'expectativa de destinació en aquesta o en una altra categoria distinta, continuarà exercint provisionalment la plaça que estiga ocupant fins a l'obtenció definitiva de la nova per mitjà de la fase de provisió.
  
El personal que haja superat la fase de selecció, que haja accedit a la situació d'expectativa de destinació, i tinguera anteriorment la condició d'estatutari temporal, i es trobe ocupant una plaça en les institucions sanitàries de la Seguretat Social, continuarà ocupant la plaça en les condicions que aquesta tinga previstes, sense perjuí que, si és el cas, poguera obtenir-ne una altra de definitiva com a resultat de la seua participació en la fase de provisió.
  
Els que, com a conseqüència de la seua participació en la fase de selecció corresponent a més d'una categoria professional o, si és el cas, especialitat, accediren a la situació de personal estatutari en expectativa de destinació en més d'una categoria o especialitat, únicament podran participar en la fase de provisió de places en una sola categoria o especialitat.
  
Fase de provisió
  
Dotze. Provisió
  
Finalitzada la fase de selecció s'iniciarà, mitjançant una resolució que es publicarà en el DOGV, la fase de provisió. Aquesta es valorarà d'acord amb el barem que figura com a annex II i constarà de la realització i qualificació d'una entrevista per a avaluar els diferents nivells de complexitat en què poden prestar les seues funcions els aspirants, i de l'acreditació i valoració dels mèrits per serveis prestats, l'activitat científica i investigadora que s'ha fet, així com la impartició de docència postgraduada.
  
L'entrevista a què es refereix l'apartat anterior s'efectuarà de forma simultània en cada centre de gestió i tindrà una duració de vint minuts.
  
Per a aquesta convocatòria, es considera com un únic centre de gestió el conjunt de centres sanitaris inclosos en una mateixa àrea de salut d'atenció especialitzada o d'atenció primària, tal com es defineixen aquestes en l'article 56 de la Llei 14/1986, de 25 d'abril, General de Sanitat. Els centres sanitaris que no estiguen incorporats a una àrea de salut determinada, o que hi estiguen però no disposen d'un òrgan de direcció propi diferent, si és el cas, de l'àrea de salut corresponent, tindran també la consideració de centres de gestió només pel que fa a aquesta convocatòria.
  
Pel que fa als mèrits relatius als serveis prestats, activitat científica i investigadora, així com la impartició de docència postgraduada, es valoraran els realitzats referits al dia de la publicació d'aquesta resolució que inicia la fase de provisió en el DOGV.
  
Tretze. Requisits
  
Hauran de participar obligatòriament en aquesta fase de provisió els candidats següents:
  
a) El personal que, com a conseqüència del procés de consolidació d'ocupació, haja obtingut la situació de personal estatutari en expectativa de destinació prevista en la base onze d'aquesta ordre. El personal que es trobe en aquesta situació, i no participe en la fase de provisió perdrà els seus drets, sense que puga adjudicar-se-li cap plaça, i perdrà la seua situació de personal estatutari en expectativa de destinació.
  
b) El personal que es trobe en situació de reingrés provisional haurà de participar obligatòriament en aquesta fase de provisió.
  
Si qui ocupe la plaça amb destinació provisional no l'obté en la fase de provisió, i havia sol·licitat totes les convocades en la seua categoria, modalitat i àrea de salut, podrà optar per obtenir una nova destinació provisional en alguna de les places que resulten vacants com a conseqüència de la resolució de la fase de provisió o passar novament a la situació d'excedència voluntària. La persona reingressada provisional que no participe en aquesta fase, o no obtinga plaça i no haja sol·licitat totes les de la seua categoria, modalitat i àrea de salut, serà declarada d'ofici en situació d'excedència voluntària.
  
Podran participar voluntàriament en aquesta fase de provisió els candidats següents:
  
a) El personal estatutari amb nomenament fix, en la mateixa categoria i especialitat que es convoca i que es trobe exercint o tinga plaça reservada en les institucions sanitàries de la Seguretat Social, siguen quines siguen les administracions públiques de les quals depenga la plaça i siga quina siga la data en què n'haguera pres possessió.
  
b) El personal en situació distinta de la d'actiu i que no tinga reserva de plaça, sempre que tinga els requisits legals i reglamentaris per a incorporar-se al servei actiu l'últim dia de presentació de sol·licituds de la fase de provisió, sense que li siga exigible cap termini de permanència en la situació esmentada.
  
Les destinacions obtingudes com a conseqüència de la participació en la fase de provisió seran irrenunciables.
  
Catorze. Sol·licituds
  
La resolució prevista en la base dotze d'aquesta convocatòria establirà el termini, la forma i el lloc de presentació d'instàncies, la documentació acreditativa dels mèrits que recull l'annex II, i la relació de places oferides.
  
Amb independència que en les sol·licituds de participació en aquesta fase de provisió puga consignar-se més d'un centre de gestió, els candidats únicament podran concórrer a l'entrevista només en un d'ells. En cas de no presentar-se a l'entrevista, o de concórrer en distints centres de gestió a més d'una entrevista, perdran els seus drets, no se'ls podrà adjudicar cap plaça i perdran la seua situació de personal estatutari en expectativa de destinació.
  
Acabat el termini de presentació d'instàncies, el tribunal publicarà la llista provisional de participants admesos a l'entrevista per centres de gestió en els taulers d'anuncis dels serveis centrals de la Conselleria de Sanitat i les seues direccions territorials, així com en els respectius centres de gestió.
  
Les persones interessades disposaran d'un termini de quinze dies hàbils per a reclamar contra la seua exclusió.
  
Les reclamacions formulades contra la llista provisional seran estimades o desestimades en la resolució definitiva que fixarà el lloc, la data i l'hora de realització de l'entrevista per centre de gestió, que serà aprovada, a proposta del tribunal, per l'òrgan convocador i publicada en els taulers d'anuncis dels serveis centrals de la Conselleria de Sanitat i les seues direccions territorials, així com en els respectius centres de gestió.
  
Quinze. Tribunal central i comissions delegades
  
L'òrgan convocador, en la resolució prevista en la base dotze d'aquesta convocatòria, per la qual s'inicia la fase de provisió, designarà en cada centre de gestió els membres de les comissions delegades del tribunal central, que estaran formades per cinc membres, un dels quals actuarà com a president amb vot de qualitat. L'òrgan convocador designarà els suplents del president o dels membres de les comissions delegades quan siga necessari. Els membres de les comissions delegades seran proposats: el president i tres vocals, per la direcció gerència i un altre vocal per les organitzacions sindicals.
  
Tots els membres de les comissions delegades hauran de trobar-se en possessió de titulació d'igual nivell acadèmic que l'exigida per a l'ingrés i tenir la condició de personal fix de les administracions públiques o dels serveis de salut. Els quatre vocals hauran d'estar en possessió de la titulació requerida en aquesta convocatòria.
  
En el cas que siga necessari nomenar com a membres de les comissions delegades persones que no tinguen la condició de personal fix, exigida en el paràgraf anterior, haurà de quedar degudament acreditada en l'expedient corresponent la causa que determine aquest nomenament excepcional.
  
Els membres de les comissions delegades hauran d'abstenir-se d'intervenir, i hauran de notificar-ho a l'òrgan convocador, quan hi concórrega alguna de les circumstàncies previstes en l'article 28 de la Llei 30/1992, de 26 de novembre, o si hagueren realitzat tasques de preparació d'aspirants a proves selectives de la mateixa categoria en els cinc anys anteriors a la publicació d'aquesta convocatòria.
  
Així mateix, els aspirants podran recusar els membres de la comissió delegada corresponent quan hi concórreguen les circumstàncies previstes en el paràgraf anterior.
  
Les comissions delegades elevaran al tribunal central les propostes de puntuació atribuïdes a les entrevistes realitzades.
  
Setze. Resolució de la fase de provisió
  
Acabades les entrevistes i valorats els mèrits acreditats pels participants, el tribunal central publicarà la llista provisional amb les puntuacions obtingudes per cada un dels participants i amb les destinacions provisionals assignades, si és procedent, en el centre de gestió on l'aspirant va optar per realitzar l'entrevista i en els taulers d'anuncis dels serveis centrals de la Conselleria de Sanitat i les seues direccions territorials.
  
Les persones interessades disposaran d'un termini de quinze dies hàbils, comptadors des de l'endemà de la publicació, per a formular reclamacions contra la llista provisional.
  
Les reclamacions formulades contra la llista provisional seran estimades o desestimades en la resolució definitiva d'assignació de destinacions per centre de gestió, que serà aprovada a proposta del tribunal, per l'òrgan convocador i publicada en els taulers d'anuncis dels serveis centrals de la Conselleria de Sanitat i les seues direccions territorials, i en els corresponents centres de gestió.
  
Amb les places no adjudicades o que resultaren vacants com a conseqüència de la fase de provisió, s'iniciarà de nou el procediment de provisió previst en aquesta base. Per a això, en la resolució definitiva d'assignació de destinacions, s'allistaran les places per centres de gestió, s'establirà el termini, la forma, el lloc de presentació de sol·licituds i s'assenyalarà el lloc, la data i l'hora de celebració de la segona entrevista, continuant el mateix procediment de provisió previst en aquesta base.
  
En cap cas podrà assignar-se un nombre més gran de places que les convocades en la base primera, sense perjuí del que estableix la base novena.
  
En cas d'empat en la puntuació total obtinguda en el concurs, en ambdós procediments d'assignació de places, es resoldrà a favor del concursant que acredite el major temps total de serveis prestats en les institucions sanitàries de la Conselleria de Sanitat. Si perdura l'empat, es resoldrà a favor de la millor puntuació obtinguda en l'apartat 2 del barem de mèrits de la fase de provisió que figura com a annex II, i pel seu ordre.
  
Dèsset. Tancament de la fase de provisió
  
Si, com a conseqüència de la provisió establida en la base anterior, encara hi haguera places no adjudicades o vacants, es cobriran de forma centralitzada en funció de la puntuació obtinguda en els apartats 2 i 3 del barem que figura com annex II i pel seu ordre. Per a això, el tribunal, en la resolució definitiva de l'assignació de destinacions del segon procés d'assignació de places convocarà, en crida única, els aspirants que no hagen resultat adjudicataris de plaça, perquè, atenent la seua puntuació, elegisquen les destinacions sobrants.
  
Quedaran exclosos de l'assignació de places els que no hagen participat en el segon procés de la fase de provisió establit en la base setze.
  
Díhuit. Nomenaments
  
Mitjançant una resolució que es publicarà en el DOGV, el personal en situació d'expectativa de destinació que haguera obtingut plaça en aquesta fase de provisió serà nomenat personal estatutari fix. Els que, estant en aquesta situació, no hagueren obtingut cap plaça, havent participat íntegrament en la fase de provisió i en el seu tancament, seran nomenats personal estatutari fix en situació d'excedència voluntària, sense que s'exigisca el període mínim d'un any per a sol·licitar el reingrés.
  
Dènou. Assignació de places
  
L'òrgan convocador, mitjançant una resolució, publicarà en el DOGV la llista definitiva del total d'adjudicataris, amb expressió concreta de la plaça adjudicada. Aquesta mateixa resolució obrirà el termini per a la presa de possessió.
  
Vint. Presa de possessió
  
Els adjudicataris procedents de la fase de selecció disposaran d'un termini màxim d'un mes, comptador des de l'endemà de publicació de la resolució a què es refereix la base dènou, per a efectuar la presa de possessió. Aquest mateix termini regirà en el cas que l'adjudicació de plaça comporte el reingrés al servei actiu.
  
En ambdós casos, aquest període no serà retribuït.
  
Quan l'adjudicatari siga personal estatutari amb plaça en propietat en la mateixa categoria a la qual ha concursat en aquesta convocatòria, i no procedisca de la fase de selecció, haurà de cessar en la que, si és el cas, ocupe, dins dels tres dies hàbils següents a aquell en què es publique la resolució esmentada en la base dènou. No obstant això, el gerent de la institució, per necessitats del servei, podrà ampliar aquest termini fins a deu dies.
  
La presa de possessió en la nova plaça haurà d'efectuar-se durant els tres dies següents al del cessament, si les places són de la mateixa localitat; en el termini de quinze dies hàbils, si són de distinta localitat però de la mateixa àrea de salut, o en el d'un mes, si pertany a distinta localitat i àrea de salut.
  
Quan l'aspirant no prenga possessió de la plaça que se li haguera adjudicat en el termini indicat, perdrà tots els drets derivats de la seua participació en aquesta convocatòria. S'entendrà que sol·licita l'excedència voluntària per interés particular com a personal estatutari i serà declarat en aquesta situació qui no s'incorpore a la destinació obtinguda dins dels terminis establits o de les seues pròrrogues que legalment o reglamentàriament corresponga. No obstant això, si hi ha causes prou justificades així apreciades, després de l'audiència de la persona interessada, podrà deixar-se sense efecte la situació esmentada. En aquest cas, la persona interessada haurà d'incorporar-se a la seua destinació tan prompte com desapareguen les causes que en el seu moment ho van impedir.
  
Vint-i-una. Normes finals
  
La present convocatòria, les seues bases i tots els actes administratius que siguen dictats en la seua execució podran ser impugnats per les persones interessades mitjançant la interposició del recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de la publicació de l'acte recorregut, de conformitat amb el que disposen els articles 109 i 110 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons la seua redacció modificada per la Llei 4/1999, així com en els articles 14.2 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, i potestativament podran interposar el recurs de reposició, en el termini d'un mes, de conformitat amb els articles 116 i 117 de la referida Llei 30/92, segons la seua redacció modificada per la Llei 4/1999.
  
Els recursos contenciosos administratius que s'interposen contra aquesta convocatòria i les actuacions successives del procés selectiu seran anunciats en el Diari Oficial de la Generalitat Valenciana per a la citació de les possibles persones interessades.
  
València, 4 d'abril de 2002.- El conseller de Sanitat; per delegació, el director general per als Recursos Humans (segons l'Ordre de 18 de febrer del 2000, DOGV d'01.03.2000): José Cano Pascual.
  
ANNEX I
  
Barem de mèrits. Fase de selecció
  
1. Experiència professional obtinguda en l'exercici de llocs de treball de les corresponents institucions sanitàries de la Seguretat Social com a personal estatutari. Amb aquest efecte els serveis prestats amb contracte laboral, amb caràcter fix o temporal, en les categories de personal regulades en l'Estatut Jurídic de Personal Mèdic, de Personal Sanitari no Facultatiu i Personal no Sanitari al servei de les institucions sanitàries de la Seguretat Social, tindran la consideració d'efectuats com a personal estatutari fix o temporal en la categoria respectiva.
  
1.1. Pels serveis prestats, qualsevol que haguera sigut el moment, en les institucions sanitàries dependents de la Conselleria de Sanitat:
  
a) En la mateixa categoria professional a què es concursa amb nomenament fix o temporal: 0,3 punts per mes treballat.
  
b) En distinta categoria professional a què es concursa amb nomenament fix: 0,15 punts per mes treballat.
  
c) En el model tradicional, de quota, de zona o d'urgència, en distinta categoria a què es concursa amb nomenament fix: 0,113 punts per mes treballat.
  
1.2 Pels serveis prestats en les institucions sanitàries de la Seguretat Social d'altres serveis de salut:
  
a) En la mateixa categoria professional a què es concursa amb nomenament fix o temporal: 0,1 punts per mes treballat.
  
b) En distinta categoria professional a què es concursa amb nomenament fix: 0,05 punts per mes treballat.
  
c) En el model tradicional, de quota, de zona o d'urgència, en distinta categoria a què es concursa amb nomenament fix: 0,038 punts per mes treballat.
  
La màxima puntuació que es podrà obtenir per experiència professional serà de quaranta-cinc punts.
  
Quant al còmput dels serveis prestats establits en l'apartat 1 d'aquest barem, i atés el Decret 191/1998, de 30 de novembre, del Govern Valencià, pel qual es crea la categoria de metge d'unitats de curta estada, els serveis prestats en places en les quals s'haja exercit, amb caràcter fonamental, les funcions de metge d'unitats de curta estada, amb independència de la denominació que tinguen, seran considerats pel que fa a aquest concurs com a serveis prestats en places de metges d'unitats de curta estada, sempre que resulten acreditats de manera suficient.
  
També, pel que fa al còmput dels serveis prestats establits en l'apartat 1 d'aquest barem, referit a experiència professional, al personal de reforços en Atenció Primària i al facultatiu d'Atenció Especialitzada amb nomenament específic per a la realització d'atenció continuada ?guàrdies mèdiques-, se li reconeixerà un mes complet de serveis prestats calculant segons les regles següents:
  
a) Un mes, o la part que hi corresponga proporcionalment, per cada cent noranta hores, o fracció, realitzades.
  
b) Si durant un mes natural s'hagueren realitzat més de cent noranta hores, només podrà valorar-se un mes de serveis prestats, sense que l'excés d'hores efectuat durant aquell mes puga ser aplicat per al còmput de serveis prestats establits en l'anterior regla a).
  
2. Formació:
  
La formació es valorarà de la forma següent:
  
a) 1. Per tesi doctoral: 3 punts.
  
2. Per tesi doctoral cum laude: 1 punt addicional.
  
3. Per treballs científics i d'investigació directament relacionats amb la categoria de què es tracte, apreciats lliurement pel tribunal, fins a un màxim de 10 punts, segons els criteris i la taula de valoració següents:
  
 Difusió Difusió
  
 nacional internacional
  
Publicació en revista 0,25 0,50
  
Capítol de llibre 0,30 0,60
  
Llibre complet 1,00 2,00
  
No es podran valorar més de 3 capítols d'un mateix llibre.
  
Només es valorarà els tres primers autors dels treballs a què es refereix aquest apartat.
  
En qualsevol cas, per aquest apartat a) no podrà obtenir-se una puntuació superior a 10 punts.
  
b) Per impartir docència postgraduada en matèries relacionades amb la categoria a què es concursa en centres acreditats per a la docència: 0,5 punts per cada any, fins a un màxim de 5 punts.
  
3. Coneixement de valencià:
  
El coneixement de valencià es valorarà d'acord amb la possessió del corresponent certificat expedit o homologat per la Junta Qualificadora de Coneixements de Valencià:
  
Certificat de coneixements orals: 2 punts.
  
Certificat de grau elemental: 3 punts.
  
Certificat de grau mitjà: 4 punts.
  
Certificat de grau superior: 5 punts.
  
La puntuació màxima que pot obtenir-se per aquest apartat és de 5 punts i únicament es valorarà el certificat de major grau de coneixement.
  
Annex II
  
Barem de mèrits. Fase de provisió
  
1. La valoració de l'entrevista es qualificarà amb un màxim de 30 punts.
  
2. La valoració de l'experiència professional en les institucions sanitàries corresponents de la Seguretat Social, com a personal estatutari amb nomenament fix o temporal, s'ajustarà al barem següent (per a això tindran la consideració d'efectuats com a personal estatutari fix en la categoria respectiva els serveis prestats amb contracte laboral, amb caràcter fix o temporal, en les categories de personal regulades en els corresponents estatuts del personal al servei de les institucions sanitàries de la Seguretat Social.):
  
2.1 Pels serveis prestats, qualsevol que haguera sigut el moment, en les institucions sanitàries dependents de la Conselleria de Sanitat:
  
a) En la mateixa categoria professional a què concursa: 0,6 punts per mes treballat.
  
b) En distinta categoria professional a què es concursa: 0,3 punts per mes treballat.
  
c) En el model tradicional de quota, de zona o d'urgència, en distinta categoria professional a què concursa: 0,225 punts per mes treballat.
  
2.2 Pels serveis prestats, qualsevol que haguera sigut el moment, en les institucions sanitàries de la Seguretat Social d'altres serveis de salut:
  
a) En la mateixa categoria professional a la qual concursa: 0,2 punts per mes treballat.
  
b) En distinta categoria professional a la qual concursa: 0,1 punts per mes treballat.
  
c) En la categoria del model tradicional de quota, de zona o d'urgència, en distinta categoria a què concursa: 0,075 punts per mes treballat.
  
El còmput màxim d'antiguitat per serveis prestats serà de 55 punts.
  
Quant al còmput dels serveis prestats establits en l'apartat 2 d'aquest barem, i atés el Decret 191/1998, de 30 de novembre, del Govern Valencià, pel qual es crea la categoria de metge d'unitats de curta estada, els serveis prestats en places en les quals s'haja exercit, amb caràcter fonamental, les funcions de metge d'unitats de curta estada, amb independència de la denominació que tinguen, seran considerats pel que fa a aquest concurs com a serveis prestats en places de metges d'unitats de curta estada, sempre que resulten acreditats de manera suficient.
  
També, pel que fa al còmput dels serveis prestats establits en l'apartat 2 d'aquest barem, referit a experiència professional, al personal de reforços en Atenció Primària i al facultatiu d'Atenció Especialitzada amb nomenament específic per a la realització d'atenció continuada ?guàrdies mèdiques-, se li reconeixerà un mes complet de serveis prestats calculant segons les regles següents:
  
a) Un mes, o la part que hi corresponga proporcionalment, per cada cent noranta hores, o fracció, realitzades.
  
b) Si durant un mes natural s'hagueren realitzat més de cent noranta hores, només podrà valorar-se un mes de serveis prestats, sense que l'excés d'hores efectuat durant aquell mes puga ser aplicat per al còmput de serveis prestats establits en l'anterior regla a).
  
3. Altres mèrits:
  
a) 1. Per tesi doctoral: 3 punts.
  
2. Per tesi doctoral ?cum laude?: 1 punt addicional.
  
3. Per treballs científics i d'investigació directament relacionats amb la categoria a què es concursa, apreciats lliurement pel tribunal, fins a un màxim de 10 punts, segons els següents criteris i taula de valoració:
  
 Difusió Difusió
  
 nacional internacional
  
Publicació en revista 0,25 0,50
  
Capítol de llibre 0,30 0,60
  
Llibre complet 1,00 2,00
  
No es podran valorar més de 3 capítols d'un mateix llibre.
  
Només es valoraran els tres primers autors dels treballs a què es refereix aquest apartat.
  
En qualsevol cas, per aquest apartat a) no podrà obtenir-se una puntuació superior a 10 punts.
  
b) Per impartir docència postgraduada en matèries relacionades amb la categoria a què es concursa en centres acreditats per a la docència, 0,5 punts per cada any, fins a un màxim de 5 punts.
  
4. Coneixement de valencià:
  
El coneixement de valencià es valorarà d'acord amb la possessió del corresponent certificat expedit o homologat per la Junta Qualificadora de Coneixements de Valencià:
  
Certificat de coneixements orals: 2 punts.
  
Certificat de grau elemental: 3 punts.
  
Certificat de grau mitjà: 4 punts.
  
Certificat de grau superior: 5 punts.
  
La puntuació màxima que pot obtenir-se per aquest apartat és de 5 punts i únicament es valorarà el certificat de major grau de coneixement.